als_Latn dik_Latn sag_Latn
Negociatat: Berisha ka rënë dakord që procesi i zgjedhjes së presidentit të ri të zhvillohet nëpërmjet negociatave zyrtare mes mazhorancës dhe opozitës
Reformat: Në këmbim të negociatave, Parlamenti do të duhet të miratojë para zgjedhjes së presidentit, reformën zgjedhore dhe reformën parlamentare
Stafet: Kryeministri Berisha deklaroi se takimet do të zhvillohen pas kalimit të reformave në Parlament. Në fillim do të takohen stafet e më pas krerët e lartë
Dyshimet: Pas negociatave të djeshme nuk ka dalë një deklaratë e prerë e Berishës se do të zgjedhë një president konsensual, por të nisë negociatat për procesin
Pakti: Kryeministri tërhiqet, por ka arritur të marrë dy përfitime të rëndësishme politike
Ylli Pata – Komisioneri i Bashkimit Europian, Stefan Fule, ka arritur të bindë Berishën që të bëjë tërheqjen tjetër për çështjen e presidentit të ri, duke rënë dakord që kreu i ri i shtetit të dalë nga procesi i negociatave. Një sukses i arritur nga “ministri” i Europës së Bashkuar, gjatë vizitës njëditore që zhvilloi dje në Tiranë, ku ka takuar dy krerët e politikës shqiptare, si dhe Presidentin e Republikës, Bamir Topi. Ndërsa pas takimit me Hillari Klinton, një javë më parë në Uashington, Kryeministri deklaroi se do të zhvilloheshin “diskutime” për zgjedhjen e kreut të ri të shtetit, ky emërtim ka avancuar në “negociata”, çka do të thotë një proces konsensual. Lajmin e arritjes së qëllimit të misionit të tij, e ka dhënë vetë politikani çek i cili drejton Komisionin e Zgjerimit të BE-së, Stefan Fule. Pas daljes nga takimi me Berishën, i cili ka qenë më i rëndësishmi për të, Fule deklaroi hapur: “Ne diskutuam për një çështje tjetër të rëndësishme që është zgjedhja e presidentit të ardhshëm të Shqipërisë e në fakt, më duhet të them se jam i kënaqur që ne kemi arritur në një mirëkuptim të përbashkët për dy çështje kryesore lidhur me këtë pikë. Së pari, dëshiroj të them se kjo ka të bëjë me vendosmërinë dhe angazhimin e qeverisë, nga njëra anë, por në të njëjtën kohë edhe një vendosmëri dhe angazhim që unë e mora edhe gjatë takimit me kryetarin e Partisë Socialiste, zotin Rama, për të përfunduar punën që duhet bërë për sa i përket reformës zgjedhore, por edhe reformës parlamentare për rregulloren e procedurave të Parlamentit, në mënyrë që kjo të përfundohet përpara së të fillojnë procedurat për zgjedhjen e presidentit të ardhshëm të vendit. Sigurisht, kjo është e rëndësishme, pasi na bën neve që të sigurojmë që zgjedhjet presidenciale në vend të jenë pjesë e zgjidhjes dhe jo e problemeve, në rast se të gjitha këto punë nuk përfundohen. Së dyti, në fakt, mora angazhimin e Kryeministrit, që të sigurojmë që zgjedhja e presidentit do të jetë një proces i negociueshëm”.
Pasi ka arritur një synim të misionit të tij, Stefan Fule ka dhënë edhe qëndrimin e Brukselit: “Zgjedhja e presidentit do të thotë se në atë zyrë të vijë dikush, i cili pasqyron qartë frymën e Kushtetutës, por edhe faktin se ai person do jetë dikush që do të përfaqësojë, siç e thotë edhe Kushtetuta, unitetin e popullit shqiptar”. Ndërkaq, Kryeministri Berisha, i cili vetëm një muaj më parë deklaroi se nuk do të pyeste ndërkombëtarët për presidentin, por do të vendoste një kandidat mazhoranca, ka ndryshuar qëndrimin e tij. “Unë e sigurova Komisionerin se e konsideroj këtë, një proces domosdoshmërisht që duhet të kalojë me negociata, një proces që duhet të respektojë plotësisht frymën e germën e Kushtetutës. Një proces, për të cilin ne do të angazhohemi në kohën e përcaktuar nga Kushtetuta e vendit. Kandidatë, siç e dini, ka dhe janë shumë të mirëpritur, por procesi real fillon në afatin e përcaktuar nga Kushtetuta e vendit, sepse kështu e kërkon rregulli”, ka deklaruar Kryeministri Berisha, pas daljes nga takimi me Fulen. Po cila ka qenë forca që e ka shtyrë Berishën të tërhiqet? Një burim diplomatik në Tiranë, i tha “Shqip” se ndërkombëtarët nuk e kanë besuar si të mirëqenë deklaratën e parë të Kryeministrit për zgjedhjen e presidentit nga mazhoranca, por si një sinjal për bisedime për të marrë diçka pasi të ofronte. Por çfarë ka marrë Berisha? “Dy gjëra: e para që është e rëndësishmja, garancinë nga Rama se para nisjes së bisedimeve do të miratohen tri reformat që i sjellin kokëçarje nga ndërkombëtarët. E dyta: Koha, gjatë së cilës Berisha mund të bëjë lëvizjet e tij të paparashikueshme. Ka dhënë prova për këtë”, përfundon burimi diplomatik.
Kryeministri tërhiqet, por ka arritur të marrë dy përfitime të rëndësishme politike
als_Latn als_Latn als_Latn als_Latn als_Latn als_Latn als_Latn als_Latn